Pandemie inspireer kleur van die jaar vir 2021Pantone se kleure van die jaar vir 2021 Pantone kies jaarliks ŉ kleur van die jaar en 2021 het vanjaar nie een nie, maar twee kleure opgelewer. Die kleure van 2021 is Ultimate Gray en Illuminating, ŉ algemene grys en ŉ geel soos dié van ŉ suurlemoen se skil. Vorige kleure wat Pantone as kleur van die jaar aangewys het, was klassieke blou (2020) en Living Coral (2019). Dié kleure beïnvloed wêreldwye produkontwikkeling en aankope in verskeie groot bedryfsrigtings soos mode, meubels, verpakking en grafiese ontwerp. Pantone se kleure van die jaar vir 2021 is Ultimate Gray en Illuminating Pantone het op sosiale media laat hoor dat die internasionale Covid-19-pandemie die kleure van 2021 geïnspireer het, aangesien dit swaar maar ook belowende tye verteenwoordig. “Die kleure is albei opbouend en blywend. Illuminating is ŉ helder geel met sprankelende energie van die son. Ultimate Gray is ŉ teken van betroubare elemente wat ewig is en ŉ vaste fondament bied,” sê Pantone. Pantone sê ook dié twee kleure is heeltemal onafhanklik, maar kan tog byeenkom om suksesvolle kleurkuns te skep deur dieper gevoelens en denke met die optimistiese belofte van ŉ songevulde dag te bied. “Prakties en sterk, maar terselfdertyd warm en optimisties – dit is ŉ kleurkombinasie wat ons hoop en veerkragtigheid gee.”